**Open Knowledge Estonia** on avatud teadmuse eest seisva rahvusvahelise kodanikuühiskonna organisatsiooni Open Knowledge Eesti haru. Open Knowledge Estonia loodi 2016. aasta hilissügisel ning selle eesmärgiks on "tagada info vaba kättesaadavus kõigis ühiskonna kihtides, nii era- kui avalikus sektoris, ning aidata sellega kaasa avatud teadmusühiskonna arengule". Organisatsiooni tegevuse aluseks on avatud teadmuse definitsioon, mis määratleb avatuse infoühiskonna kontekstis lähtuvalt ühemõttelistest juriidilistest ja tehnilistest kriteeriumidest.

Eesti organisatsioon on tegelenud peamiselt avaandmete alase teavitustöö ning partnerlusega era- ning avalikus sektoris ning võitis 2018. aastal riigihanke, millega sai ülesandeks edendada valdkonda kuni aastani 2021. Open Knowledge Estonia koordineerib 2017. aastast rahvusvahelise avaandmete päeva korraldamist Eestis, päeva on alates sellest ajast tähistatud koostöös Wikimedia Eestiga.

Ajalugu
-------

Avaandmete päev Tallinnas 2018. aastal. Esineb Open Knowledge Estonia juhatuse liige Maarja-Leena Saar 
Organisatsiooni asutamiseks tehti avalik kokkulepe 2016. aasta Arvamusfestivali paneelis, kus osalesid organisatsiooni asutajatest Hille Hinsberg ja Märt Põder. Organisatsiooni kohaliku haru asutamisele eelnes rahvusvahelise Open Knowledge'i asutaja Rufus Pollocki külaskäik Eestisse koos avalike esinemistega Tallinna Ülikoolis ja õiguskantsleri kantselei saalis. Asutamiskoosolek toimus 27. oktoobril 2016 ning asutajaliikmete hulka lisandusid Maarja-Leena Saar ning Tanel Mällo, mittetulundusühingute registrisse kanti organisatsioon 7. detsembril 2016.

Organisatsiooni tegevuse aluseks oleva avatud teadmuse definitsiooni eestindas Märt Põder 2015. aastal ning korraldas 2016. aasta kevadel koostöös Tartu Häkkerikojaga esimese avaandmete päeva tähistamise.

Vaata ka
--------

* Eesti Interneti Kogukond
* Avatud Lähtekoodiga ja Vaba Tarkvara Liit
* Wikimedia Eesti
* Avatud Eesti Fond
* Avatud Valitsemise Partnerlus

Viited
------

1. ↑  "Oleme nüüd avatud!". *Open Knowledge Estonia koduleht*. 14. detsember 2016. Originaali arhiivikoopia seisuga 23. august 2018. Vaadatud 23. august 2018.
2. ↑  "Open Knowledge Estonia põhikiri". *Open Knowledge Estonia esindus GitHubis*. 13. detsember 2016. Vaadatud 23. august 2018.
3. ↑  "Väärtused ja põhimõtted". *Open Knowledge Estonia koduleht*. Originaali arhiivikoopia seisuga 29. september 2020. Vaadatud 23. august 2018.
4. ↑  "Avaandmete kasutamise edendamine". *Riigihangete Register*. 7. veebruar 2018. Vaadatud 23. august 2018.
5. ↑  "Avaandmete päev 2018 Tallinnas. Taustast". *Avaandmete päeva 2018 koduleht*. 27. veebruar 2018. Vaadatud 23. august 2018.
6. ↑  "Kus, kes on interneti kogukond?". *Eesti Interneti SA koduleht*. 12. august 2016. Originaali arhiivikoopia seisuga 23. august 2018. Vaadatud 23. august 2016.
7. ↑  Märt Põder (14. september 2016). "Avaandmetest avatud infoühiskonnani". *Opendata.ee blogi*. Originaali arhiivikoopia seisuga 23. august 2018. Vaadatud 23. august 2018.
8. ↑  Äriregistri teabesüsteem (13. detsember 2016). "Mittetulundusühingute ja sihtasutuste registri kehtivate andmete väljatrükk seisuga 07.12.2016 kell 15:45" (PDF). *Open Knowledge Estonia esindus GitHubis*. Vaadatud 23. august 2018.
9. ↑  Open Knowledge International (29. juuni 2015). "Avatud\* definitsioon". *Open Definition source*. Vaadatud 23. august 2018.
10. ↑  Märt Põder (14. märts 2016). "Tartu linna andmekogude avamine". *Opendata.ee blogi*. Originaali arhiivikoopia seisuga 23. august 2018. Vaadatud 23. august 2018.

Välislingid
-----------

* Open Knowledge Estonia koduleht
* Esindus versioonihalduse süsteemis GitHub